
	COMISIA PENTRU DREPTURILE OMULUI, 

P.L. X-913/19.12.2007

RAPORT
asupra proiectului de lege privind modificarea şi completarea Legii nr. 677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date

1. În conformitate cu prevederile art.95 din Regulamentul Camerei Deputaţilor, republicat, Comisia pentru Tehnologia Informaţiei şi Comunicaţiilor şi Comisia pentru drepturile omului, culte şi problemele minorităţilor naţionale au fost sesizate în fond, în vederea examinării şi întocmirii raportului, cu Proiectul de lege privind modificarea şi completarea Legii nr. 677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date, PL.X .913/19.12.2007. 
Proiectul de lege are ca obiect de reglementare modificarea şi completarea Legii nr. 677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date, cu modificările şi completările ulterioare, în sensul modificării denumirii actuale a Autorităţii Naţionale de Supraveghere a Prelucrării Datelor cu Caracter Personal, excluderii excepţiei de la aplicarea legii a prelucrărilor de date cu caracter personal în cadrul activităţilor din domeniul apărării şi siguranţei naţionale şi redefinirii condiţiilor în care poate avea loc transferul acestor date în străinătate.
Proiectul de lege a fost adoptat de Senat având la bază propunerea legislativă de modificare şi completare a Legii nr. 677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date iniţiată de domnul senator Paul Păcuraru aparţinând Grupului parlamentar al Partidului Naţional Liberal.

Consiliul Legislativ, prin avizul nr. 583/8.05.2007, a avizat favorabil propunerea legislativă.

Consiliul Economic şi Social a avizat favorabil propunerea legislativă prin avizul nr. 1157/18.06.2007.
Comisia juridică, de disciplină şi imunităţi a avizat favorabil proiectul de lege, prin avizul nr.913/13.02.2008.

Comisia pentru apărare, ordine publică şi siguranţă naţională a avizat favorabil proiectul de lege, prin avizul nr. 32/113/29.01.2008.
Guvernul României, prin adresa înregistrată la Senat sub nr. Bp. 199/13.06.2007, a comunicat că susţine iniţiativa legislativă, sub rezerva însuşirii unei serii de propuneri şi observaţii formulate în punctul de vedere.
Examinarea proiectului de lege a avut loc în şedinţa comisiilor reunite din data de 12 martie 2008.
· În cursul dezbaterilor, membrii comisiilor au constatat următoarele:
· modificarea denumirii Autorităţii Naţionale de Supraveghere a Prelucrării Datelor cu Caracter Personal nu este posibilă în cadrul propunerii legislative care are ca obiect modificarea şi completarea Legii nr. 677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date, deoarece ANSPDCP a fost înfiinţată prin Legea nr.102/2005
· faţă de amploarea intervenţiilor de modificarea şi completare realizate prin propunerea legislativă, care cuprinde 63 de intervenţii pe cele 35 de articole ale  Legii nr. 677/2001, se impune redactarea unei noi reglementări care să înlocuiască actul normativ de bază, în conformitate cu art.59 alin.(1) din Legea nr.24/2000, republicată, fapt semnalat de către Consiliul Legislativ
· o parte din modificările propuse contravin prevederilor Directivei nr.95/46/CE privind protecţia persoanelor fizice în ceea ce priveşte prelucrarea datelor cu caracter personal şi libera circulaţie a acestor date (pct. 3, 5, 6, 8, 10, 13, 16, 49, 50 din proiectul de lege)
· nu există o necesitate obiectivă de modificare a Legii nr. 677/2001 care să ducă la îmbunătăţirea procedurilor şi a activităţii Autorităţii Naţionale de Supraveghere a Prelucrării Datelor cu Caracter Personal

Din aceste considerente, membrii comisiilor reunite au hotărât, cu unanimitate de voturi a celor prezenţi, respingerea proiectului de lege.
2. Proiectul de lege face parte din categoria legilor ordinare, împrumutând caracterul Legii nr. 677/2001 asupra căreia intervine legislativ şi care a fost adoptată cu procedura prevăzută pentru legile ordinare (art.74 alin.(2) din Constituţia României).

3. La dezbaterea proiectului de lege au participat, în conformitate cu prevederile art.54 din Regulamentul Camerei Deputaţilor, republicat: dl. vicepreşedinte Florin Negoiţă şi dna. Alina Săvoiu, şef Birou Juridic – Autoritatea Naţională de Supraveghere a Prelucrării Datelor cu Caracter Personal (ANSPDCP).

4. La dezbaterea proiectului de lege au fost prezenţi 10 deputaţi din totalul de 18 de membri ai Comisiei pentru tehnologia informaţiei şi comunicaţiilor, respectiv 14 deputaţi din totalul de 16 membri ai Comisiei pentru drepturile omului, culte şi problemele minorităţilor naţionale. Raportul a fost adoptat cu unanimitate de voturi a membrilor prezenţi. Nu există amendamente respinse.

5. Propunerea legislativă de modificare şi completare a Legii nr. 677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date a fost adoptată de Senat în condiţiile art. 75 alin.(2) teza a III-a din Constituţia României, republicată..


6. Potrivit art.75 din Constituţia României, republicată, şi a art.92 din Regulamentul Camerei Deputaţilor, republicat, Camera Deputaţilor este Cameră decizională.


În urma dezbaterii, Comisia propune respingerea proiectului de lege.

PREŞEDINTE,









PREŞEDINTE,



dr. Varujan Pambuccian



 




Nicolae Păun

SECRETAR,










SECRETAR,


Valeriu Ungureanu

